TAREKHE YA WANAVYUONI WA ZANZIBAR 


SHEIKH ABUBAKAR BIN 
ABDALLAH BAKATHIR 


(1298— 1362 AH/1881 — 1943 AD) 


SHEIKH ABUBAKAR BIN ABDALLAH BAKATHIR 
Jina lake 


Sheikh Abubakar bin Abdallah bin Muhammad bin Salim bin Ahmad bin 
Ali bin Abdallah bin Omar bin Kadhi Abdur-Rahim Bakathir Al-Kindy. 


Wazee wake 


Babu yakewa pili Bwana Salim bin Ahmad ndie aliyehamia Afrika ya 
Mashariki na akaja akazaliwa babu yake bwana Muhammad huko kisiwa cha 
Lamu. Ama babu yake Kadhi Abdur-Rahim alikuwa ni Kadhi wa Tarim mji 
maarufu Hadhramout kwa Wanavyuoni tokea kale. Watu wa ukoo huu wa Al- 
Kindy wapo zaidi maeneo ya Hadhramout na Oman. 


Kuzaliwa na kulelewa kwake 


Sheikh Abubakar Bakathir amezaliwa mwezi wa Shaabani mwaka 1298AH 
sawa na 1881AD. 


Alilelewa na baba yake mzazi Sheikh Abdallah Bakathir na akapata malezi 
yaliyo bora kabisa. 


Kusoma kwake 


Sheikh Abubakar alisoma kwa Mashekhe wengi sana, amepokea ljaza 
nyingi kutoka kwa Wanavyuoni wa Hadhramout alipokuwa na baba yake 
katika ile safari yake maarufu ambayo imenukuliwa na kuwekwa katika 
maandishi. 


Sheikh Abubakar amesoma zaidi kwa baba yake Sheikh Abdallah Bakathir. 
Sheikh Abdallah Bakathir alikuwa na madarsa mengi sana wakati wake na 
wanafunzi wa rika tofauti walikuwa wakihudhuria darasa zake. Sheikh 
Abubakar pia amesoma fani ya Mustalahi kwa Sheikh Al-Amin wa Mombasa. 


Mashekhe zake wa Lamu 


Lamu katika zama hizo walijaa Wanavyuoni na Wacha-Mungu, hivyo 
alibahatika kusoma tokea utotoni mwake kwa Mabwana hao walio mashuhuri 
sana ambao ndio mashekhe wakubwa wa baba yake, ijapokuwa hakupata 

kusoma sana kwao kwani alihamia unguja pale baba yake alipofanya mskani 
yake Unguja. 


Miongoni mwa Mashekhe wake wa Lamu: 


1. Sayyid Abubakar Abdur-Rahman Al-Husayny maarufu (Mansab). 

2. Sayyid Ali bin Abdallah bin Hasan Jamalil Leyl. 

3. Habib Saleh bin Alwy bin Abdallah Jamalil Leyl, (alisoma Tafsiri ya Quran). 
4. Sheikh Muhammad bin Ali bin Mselem Al-Amiry (Kadhi wa Lamu). 

5. Sheikh Abubakar bin Muhammad Al-Maawy. 


Mashekhe wake wa Makka 


Sheikh Abubakar alikwenda Makka mwaka 1314 AH (1923) na akakaa 
huko kwa muda wa miezi 6 akisoma kwa Wanavyuoni waliokuwepo zama 
hizona alipata bahati ya kusoma kwa baadhi ya wale Mashekhe 
waliomsomesha baba yake. 


Miongoni mwa Mashekhe wa baba yake wa Makka ni: 


1. Sheikh Omar bin Abubakar Bajuneyd. 

2. Sheikh Muhammad Said bin Muhammad Babsvl (Mufti wa Makka). 

3. Habib Husein bin Muhammad bin Husein Al-Hibshy (alikuwa Mufti wa 
Makka wa zama zake). 


Mashekhe zake wa Hadhramout 


Sheikh Abubakar amebahatika kufatana na baba yake Sheikh Abdallah 
katika safari ya kuelekea Hadhramout ambayo Sheikh Abdallah alifuatana na 
sahibu yake Sayyid Abubakar bin Ahmad bin Sheikh Patte, mwanawe Sheikh 
Abubakar bin Abdallah Bakathir na Sheikh Muawiya bin Hasan Al-Maawy 
mtoto wa mama yake mdogo. 


Safari hii ilikuwa mwezi 21 Mfungo mosi 1314 AH sawa na tarehe 26 
March 1897. Sheikh Abdallah alipita kila maeneo ya Mabwana watukufu na 
kutabaruku kwa kusoma baadhi ya vitabu mbele yao na kupatiwa ljaza tele 
ambapo na yeye Sheikh Abubakar akihudhuria, hivyo kila Ijaza alizopewa 
baba yake kutoka kwa mabwana wakubwa basi na yeye kapewa. 

Miongoni mwa Mashekhe aliosoma Sheikh Abadallah vitabu mbele yao: 


1. Habib Ali bin Muhammad Al-Hibshv (wa Sevun). 
2. Habib Tahir bin Abdallah bin Sumeit (wa Shibam). 
. Habib Abdur-Rahman bin Muhammad Al-Mashuhur (wa Tareem na 

aliyekuwa Mufti wa Hadhramout). 
. Sheikh Muhammad Baridhwan (wa Inaat). 
. Sayyid Ahmad bin Muhammad Al-Kaaf (wa Tareem). 
. Sheikh Ahmad bin Abdallah Al-Khatiib (wa Tareem). 
. Habib Ubaydillah bin Muhsin Assaqqaf (wa Seyun) na 
. Habib Ahmad bin Hasan Al-Attas (wa Hureidha). 


CON DD WU a 


Ama ljaza alizopewa Sheikh Abdallah pamoja na aliofatana nao kutoka 
kwa Mashekhe tofauti amezitaja katika kitabu cha safari yake hiyo 
kinachoitwa Al-Ashwaqul Qawivvah ilaa Mawatini Saadatil Alawiyah, kitabu 
hiki kimechapishwa na kinapatikana katika mtandao pia. 


Kusomesha kwake 


Sheikh Abubakar alisomesha sana Unguja na alikuwa na wanafunzi wengi, 
alisomesha vitabu tofauti na fani mbalimbali. Alikuwa na darsa za kila wakati, 
alisomesha nyumbani kwake, Msikiti Gofu, Madrasaaliyoanzisha baba yake ya 
Ukutani pamoja na Msikiti Baraza. 


Alikuwa mahiri wa kutowa mawaidha, watu wakipenda kusikiliza 
mawaidha yake. Darasa za Msikiti Gofu khasa zile za Ramadhani zilinawiri 
wakati wake, adhuhuri akisomesha kitabu maarufu cha cha Tasawwuf /hyaa 
ulumid-ddin cha Abu Hamid Muhammad ibn al-Ghazali (Imam Ghazali) na 
vitabu vyengine na jioni akisomesha Tafsiri ya Jalaleyn. 


Sheikh Abubakar pamoja na Sheikh Muhsin bin Barwani ndio 
waliotawalishwa na Habib Ahmad bin Sumeyt na kupewa makamo ya 
kusomesha Msikiti Gofu katika mwezi wa Ramadhani baada ya kufariki Sheikh 
Abdallah Bakathir na hivi ndivyo ilivyokuwa namna ya kutangulizwa mtu na 
Mashekhe kudarasisha katika Msikiti Gofu. Pia kulikuwa na nidhamu ya kutalii 
kwa pamoja baadhi ya Mashekhe pamoja na mdarisishaji kabla ya darasa 

kama walivyokuwa wakitalii pamoja Sheikh Muhsin bin Ali Barwany, Sheikh 
Abubakar Bakathir na Sheikh Muhammad bin Omar. 


Pia katika darasa zake za siku za kula mchana akisomesha Tafsiri ya 
Quran, fani za Lugha khasa Nahawu, Fik-hi, fani za Hadithi na Tasawwuf. 
Alikuwa akidarasisha tokea baba yake yupo hai kwa amri ya baba yake na 
alimwambia asomeshe Nahwu kabla ya darsa kubwa ya Fik-hi. 


Katika baadhi ya darasa zake walikuwa wakihudhuria baadhi ya wanafunzi 
waliokuwa wa baba yake na kustafidi kutoka kwake pia. 


Miongoni mwa wanafunzi wake wakubwa ni: 


1. Sheikh Yusufbin Ali Shirazy. 

2. Sheikh Suleyman bin Muhammad Alawy. 

3. Sheikh Abdallah Saleh Farsy. 

4. Pamoja na baadhi ya wanafunzi wa baba yake. 


Madhehebu yake 


Sheikh Abubakar alikuwa na itikadi ya Ahlu Sunna Wal-Jamaah, akifuata 
madhehebu ya Kishafii katika Fik-hi, na akifuata Tariga ya Aal-Baalawy katika 
Tasawwuf. 


Vitabu alivyotunga 


Sheikh Abubakar hakuwa na vitabu vingi alivyoviandika, muda wake 
mwingi alikuwa akiutumia katika kudarasisha. Alipata kutunga kitabu kimoja 
cha Kiswahili kuwarejeza Makadiani alichokiita Nasaihud-diniyya. 


Safari zake 


Sheikh Abubakar alipata kusafiri kwenda Hadhramout na baba yake na 
pia alikwenda Makka na akakaa huko kwa muda wa miezi sita akisoma kwa 
Wanavyuoni mbalimbali wa Makka. 


Mafungamano yake na Wanavyuoni 


Sheikh Abubakar alikuwa kipenzi cha Mashekhe waliomsomesha, 
alipendwa na kuthaminiwa nae aliwapenda wanafunzi wenzake ambao 
baadae ndio waliokuwa Wanavyuoni katika wakati wao. 


Alipendwa sana na mashekhe wa Hadhramout katiak ile safari yake na 
baba yake, wengine walipozuru Unguja hawakuwacha kumtembelea na kuwa 
nae katika madarsa yake mfano wa hao ni Habib Salim bin Hafiidh. 


Habib Salim bin Hafiidh alizuru Unguja mwaka 1358 na kupokewa na 
Habib Omar bin Sumeyt, alihudhuria majlisi za kheri nyingi na kuthibitishwa 
kimaandishi pamoja na ljaza alizotowa au kupeana na Wanavyuoni. 
Ameyaandika hayo Habib Omar bin Sumeyt na kuiita ziara hiyo Shadhivil- 
Azhaar. 


Habib Salim bin Hafiidh alihudhuria baadhi ya darsa za Sheikh Abubakar 
Bakathir; pia alitowa Ijaza kwa waliohudhuria darsa za Sheikh Abubakar 
Bakathir. 


Miongoni mwa darsa za Sheikh Abubakar alizohudhuria Habib Salim bin 
Hafiidh: 


1.Alihudhuria nyumbani kwa Sheikh Abubakar siku ya kukhitimisha kitabu cha 
Imamul Haddad Addaawatu-Tammah na kitabu A/-Manhajul-Qawiim kitabu 
cha fik-hi sherehe ya Mugaddimatul Hadhramiyya (Robo) iliyotungwa na 
Imam Ibn Hajar Haytamy. 

2.Alihudhuria darsa ya kukhitimisha kitabu Risalatul-Mudhakarah cha Imamul 
Haddad. 

3.Alihudhuria darsa ya siku ya kuanza kitabu Risalatul-Muawanah cha Imamul 
Haddad. 

4.Alihudhuria Rawha ya laasiri siku ya Ijumaa mwezi 29 Rabiul Awwal ilikuwa 
Msikiti Baraza na palikuwa panasomwa vitabu vya Imamul Haddad na 
kitabu A/-Uhudul-Muhammadiyyah cha Imam Shaarany. 


Vitabu vya Imamul Haddad 


Utaona angalabu ya vitabu vilivyotajwa ni vya Tawassuf tena vya Imamul 
Haddad, hii inaashiria kuwa Sheikh Abubakar na Mashekhe wa Unguja 
walishikamana na Tariga ya Aal-Baalawy zaidi. 


Vitabu vya Imamul Haddad vina barka na faida kubwa kwa anaevisoma. 
Imamul Haddad amekusanya faida kutoka chungu ya vitabu kwa lugha 
nyepesi kabisa anaifahamu kila anaefahamu lugha ya kiarabu. 


Pamoja na vitabu hivyo vilivyotajwa hapo juu kuna kitabu kikubwa cha 
Imamul Haddad ambacho huwa kinasomeshwa mara kwa mara kinachoitwa 
Annasaihud-Diiniyyah, hiki ni kitabu chake kikubwa, amekitunga kufupisha 
yaliyomo katika kitabu kikubwa cha Tasawwuf cha Imamul Ghazali /hyaa 
Ulumid-diin. 


Wanavyuoni wote wa Aal-Baalawy wamekubaliana kuwa Imamul Haddad 
ni Mujjaddid wa Tariga hiyo na vitabu vyake hivyo na vyengine ndio nguzo na 
mwenendo unaopaswa kufuatwa na kila mmoja kati yao. 


Aghalabu ya vitabu hivyo husomwa kwa njia ya Sard yaani husoma 
mwanafunzi mmoja wengine husikiliza na Sheikh hutia sherehe sehemu 
aitakayo. 


Mtindo huu wa usomaji kwa vitabu vya Tasawwuf au vya Managib 
umezoeleka huko Hadhramout na hupatikana fursa ya kusomwa vitabu vingi 
sana kwa wakati mdogo, lakini inahitaji wanaosoma wawe ni waelewa wa kile 
wanachokisoma. 


Rawha nayo iliyotanjwa hapo juu ndio mtindo wa Rawha unaojulikana 
Hadhramout nao ni kusomwa vitabu mbalimbali na khasa vya Tasawwuf kwa 
njia ya Sard. Pia wapo baadhi wanaoita uradi wa laasiri kuwa ni Rawha lakini 
hilo sio Mash-huri kwa Hadhramout. 


Sifa zake 


Sheikh Abubakar alisifika kwa ukarimu, upole, akipenda wanafunzi wake, 
alikuwa na Tawadhui, hakuwa akijikweza, alikuwa na himma kubwa ya 
kusomesha watu na sifa nyenginezo nzuri alizokuwa nazo. 


Kufariki kwake 


Sheikh Abubakar amefariki alipokuwa sehemu anayodarisisha ghafla 
wakati wa magharibi usiku wa kuamkia mwezi 14 Shawwal mwaka 1362 AH 
(13/10/1943) baada ya kuhudhuria Hawli ya Habib Ahmad bin Sumeyt 
inayofanyika msikiti wa Ijumaa Malindi kila mwezi 13 Shawwal baada ya sala 
ya Laasiri na kupata fursa ya kulahigiana na watu wengi wa kheri hapo, 
kumbe ilikuwa ni sehemu ya kuagana. 


Amezikwa pembeni mwa kaburi la baba yake katika kitalu cha Aal- Sheikh 
kilichopo nyuma ya Ukutani na Wanavyuoni walitunga mashairi ya huzni 
(Marathi) ya kifo chake. 


Watoto wake 


Sheikh Abubakar amewacha mtoto mmoja wa kiume Maalim Abdallah 
Bakathir ambae alisomesha Madrasa watu wengi wa mji wa Unguja katika 
Madrsatu Nuur iliyopo hapo Ukutani. Pia anakuwa ni mjomba wa Sayyid Ali 
Badawy, Sharif Dini na Sharifu Khitamu wote wa Lamu. 


Rejea 

1. Sheikh Abdallah Saleh Farsy Baadhi ya Wanavyuoni wa Mashariki ya Afrika cha 
mwaka 1972. 

2. Al-Ashwaqul Qawiyyah ziara ya Sheikh Abdallah Bakathir ya Hadhramout. 

3. Minhatul-ilaah cha Habib Salim bin Hafiidh kuwataja Mashekhe aliowadiriki. 

4. Shadhiyil-Azhaar ziara ya Habib Salim bin Hafiidh ya Unguja iliyokusanywa na 
Habib Omar bin Sumeyt. 

